ДО ЧЛЕНОВЕТЕ НА НАУЧНОТО ЖУРИ,

 НАЗНАЧЕНО СЪС ЗАПОВЕД НА РЕКТОРА НА МУ – ВАРНА

 № Р-109-187/ 04.06.2019 г. ПО ПРОЦЕДУРА ЗА ОБРАЗОВАТЕЛНА И НАУЧНА СТЕПЕН „ДОКТОР” В КАТЕДРА „КЛИНИКА НА ПРОТЕТИЧНАТА ДЕНТАЛНА МЕДИЦИНА“, ФДМ, МУ - ВАРНА

**СТАНОВИЩЕ**

**от доц. д-р Ивета Пламенова Катрева, д.м.**

**МУ-Варна, Факултет по Дентална медицина,**

**Катедра „Клиника на протетичната дентална медицина”**

Относнозащита надисертационен труд на тема: **„Подготовка на зъбодържащия апарат с Er:YAG лазери при протетично лечение”** за присъждане на образователна и научна степен „доктор” на **д-р Пламен Михаилов Ненков,** докторант на самостоятелна форма на обучение в докторска програма „Ортопедична стоматология”към Катедра „Клиника на протетичната дентална медицина” на ФДМ, МУ – Варна.

**Научен ръководител – Проф. д-р Методи Абаджиев, д.м.н.**

**Научен консултант – Доц. д-р Георги Томов, д.м.**

Представеният за рецензиране дисертационен труд съдържа 173 страници, структурирани в 12 глави и онагледени с 65 фигури и 25 таблици. Библиографията включва 187 литературни източника, от които 16 на кирилица и 171 на латиница.

Пропорционалното съотношение на основните части в дисертацията са спазени.

**Актуалността на темата** се определя от решаващата роля на състоянието на пародонталните тъкани в устната кухина за успеха от протетичното лечение, както и за дълготрайния ефект от поставените неснемаеми протезни конструкции. Осигуряването на пародонтално здраве е задължително условие, за да бъде изработен прецизен отпечатък от протезното поле, което остава в сила и за съвременните дигитални отпечатъчни техники.

Предпротетичната пародонтална подготовка е определяща за постигането на висок естетичен, функционален и профилактичен ефект в неснемаемото протезиране. Това е причината за непрестанното търсене на нови минимално инвазивни методи, както и въвеждането на опростени клинични протоколи в пародонталното лечение и поддръжка при спазане на биологичния подход. Пряко следствие от тази съвременна тенденция е широкото навлизане на лазерите в пародонтологията, както и във всички дентални направления.

Групата на ербиум лазерите и по-специално Er:YAG лазерът може успешно да се прилага в предшестващата протезирането пародонтална подготовка. Техническите му характеристики позволяват приложение с опростен клиничен алгоритъм при минимална пенетрация и липса на термични увреждания в меките тъкани и зъбните структури. Едновременно с това се наблюдава бърз и кратък оздравителен процес, биостимулиращ ефект върху възстановяването на съединително-тъканното и епителното прикрепване, както и понижаване на микробното число в устната кухина.

**Във** **въведението** авторът подчертава изключителното значение на състоянието на пародонталните тъкани, както и обстойното им диагностициране с цел създаване на оптимални условия за протезиране с неснемаеми протезни конструкции.

**Литературният обзор** изяснява редица въпроси по темата, като актуалността на методите и инструментариума за диагностика и лечение на пародонта. В историческата част хронологично са разгледани механични, химични и хирургични методи и средства, прилагани в практиката от древни времена до наши дни.

Логично и обосновано е изложена тезата за задължителния характер на предпротетичната пародонтална подготовка, както и водещото значение на състоянието на зъбодържащия апарат при планирането на неснемаеми протезни конструкции.

Подробно са разгледани фазите на пародонтална терапия. Направено е изчерпателно сравнение между ръчните и електронните пародонтални сонди с цел прецизиране на диагностичния процес. Представена и обстойно е разяснена пародонтограмата, генерирана с електронната сонда Pa-On. Предимство за лекарите по дентална медицина е автоматичното записване на данните от измерванията при първичната диагностика, както и възможността за проследяване и анализ на данните при последващи посещения в рамките на поддържащата терапия.

Наред с конвенционалните отпечатъчни материали са описани и съвременните дигитални технологии за снемане на оптичен отпечатък от протезното поле. Макар и високотехнологични, интраоралните скенери осигуряват отчетливост на препарационните граници, когато обкръжаващите меки тъкани не показват белези на възпаление.

Авторът подробно ни запознава с видовете лазери, прилагани в денталната медицина, тяхното устройство, механизъм на действие, и ефекти. Обоснован е изборът на Er:YAG лазер, като най-подходящ за целите на предпротетичната пародонтална подготовка.

**Целта и задачите** напълно отговарят на темата и съдържанието на дисертационния труд. Целта е логичен извод от прецизния анализ на литературния обзор. Четирите задачи са поставени коректно, с ясни формулировки и адекватни по обем и изчерпателност.

Клиничният **материал** за провеждане на изследванията е коректно подбран по стриктни показатели и е напълно достатъчен за получаване на достоверни резултати.

**Методите** на изследване са подходящо подбрани, обмислени и систематизирани като комплекс от клинични, лабораторни и статистически методи, прилагани последователно и според дизайна на изследванията.

Получените **резултати** по всички задачи са достоверни и добре анализирани.

**Обсъждането** на резулататите е извършено коректно, онагледено с достатъчно графики и представено систематично по задачи.

**Заключението и изводите** са формулирани оптимално, с акцент за приносите в дисертационния труд.

Основните **приноси** в дисертационната разработка са следните:

**1.** **Предложен е за първи път у нас** сравнителен анализ на данни, получени от измервания с ръчна и електронна сонда.

**2.** За първи път в България е създаден научно обоснован **алгоритъм за предпротетична пародонтална подготовка.**

**3.** Представено е **подробно проучване, оценка и математически трифакторен анализ на риска** от пародонтално заболяване преди протетично лечение за първи път в страната ни.

 **4.** За първи път в България за **сравнение на конвенционални и дигитални отпечатъчни техники** се прилага **специализираният софтуер Autodesk Inventor.**

**Авторефератът** е написан на 67 страници, подходящо онагледен и представящ в синтезиран вид основните структурни компоненти на дисертационния труд.

**Заключние**

Дисертационният труд на д-р Пламен Михаилов Ненков на тема „Подготовка на зъбодържащия апарат с Er:YAG лазери при протетично лечение” е научна разработка, притежаваща приноси с оригинален и научно-приложен характер. Авторът демонстрира практическия си опит и познания по темата, както и качества и възможности да провежда самостоятелни научни изследвания.

**Давам своята положителна оценка относно дисертацията и гласувам убедено с „Да” за присъждане на образователната и научна степен „доктор” на д-р Пламен Михаилов Ненков.**

**13.08.2019 г. Изготвил становището:**

**гр. Варна**

**/Доц. д-р Ивета Катрева,д.м./**